**Nálet na vojenské letisko Nový Dvor 20. septembra 1944** bol letecký nálet 15. americkej leteckej armády na vojenské letisko Nový Dvor, ktorým bola táto letecká základňa vyradená z prevádzky a 41 zo 46 nemeckých lietadel zničených alebo poškodených. Nakoľko Nemci z tejto základne podnikali nálety na povstalecké územie, vyradenie základne spolu s povstaleckým náletom na letisko v Piešťanoch spôsobilo, že prevaha v stíhacom letectve (nie v bombardovacom) nad Slovenskom prešla na stranu povstalcov.

Vojenské letisko Nový Dvor
--------------------------

*Bližšie informácie v hlavnom článku: Letecká základňa Malacky*
V období druhej svetovej vojny, letisko využívalo Luftwaffe a to už od marca 1939. Napriek tomu, že zmluva medzi Slovenskou republikou a Nemeckom bola podpísaná 21.1.1941 so spätnou platnosťou od 21.4.1939, Nemci v marci 1939 prevzali objekty, stráž, zabavili 79 797 litrov leteckých pohonných hmôt a tiež 18 lietadiel dislokovaných na letisku Typy zabavených lietadiel boli Letov Š-328, Letov Š-616, Letov Š-16, Aero A-230 a Aero A-330.

Letisko sa nachádzalo v tzv. „ochrannej zóne" obsadenej nemeckou armádou. Do konca leta 1944 tam bola umiestnená III. Kampfbeobachter Schule, tj. výcvikový útvar disponujúci asi 30 lietadlami Ju 52/3m, Ju 87, Ju 88, Fw 58C, He 111H a Fi 156. V súvislosti s vypuknutím Slovenského národného povstania boli na letisko presunuté aj bojové útvary a nemecká armáda začala letistko vzužívať k leteckým útokom proti povstalcůom. V polovici septembra 1944 bolo na letisku zistených asi 80 letadel, z toho cca 25 stíhacích (zrejme Bf-109G) a cca 30 bombardovacích (prevažne typov Ju 87D, Ju 88A a He 111). Po útoku 1. čs. stíhacieho leteckého pluku na letisko Piešťany rozhodlo velenie nemeckej armády o prelete letuschopných lietadiel z Piešťan na Nový Dvor.

Priebeh náletu
--------------

20. septembra 15. americká letecká armáda podnikla masívny nálet na ciele v strednej Európe: 525 strategických bombardérov zaútočilo na železničné mosty v Hatvane a Győri v Maďarsku, na Slovensku boli cieľom rafinéria Apollo v Bratislave a vojenské letisko Nový Dvor.:128

Nálet na Nový Dvor podnikli 4 bombardovacie skupiny 15. americkej leteckej armády: 28 bombardérov B-24 Liberator zo 450.BG zo základne Manduria, 28 bombardérov zo 449.BG zo základne Grottaglia, 27 lietadiel od 455.BG a 30 lietadiel od 456.BG. Lietadlá vyštartovali tesne pred ôsmou hodinou ráno. Doprovod im zabezpečovalo 103 stíhačiek P-51 od 52. a 332.FG.

Všetky štyri skupiny leteli ponad ostrov Murter nad územie Bosny-Hercegoviny, odtiaľ ponad Durdevac v Chorvátsku a maďarský Gyulevesz. Tam sa o 11:15 hod. pripojila stíhacia eskorta 25 lietadiel P-51. Spolu pokračovali ponad Devecser až k Hlohovcu, kde bol Initial Point útoku. Tam sa bombardéry nabrali kurz 227 stupňov. Nálet vďaka viditeľnosti 20 kilometrov v oblasti cieľa prebehol vizuálne. Po jeho skončení zatočili sa vracali bombardéry 449. a 450.BG ponad Bratislavu, mesto Csorna v Maďarsku, chorvátske mesto Pučišća až na základne v Taliansku.

Skupiny 455. a 456.BG prileteli nad letisko Nový Dvor z opačného smeru ako 449. a 450.BG, od Györu ponad obec Šarfia (Blatné), ktorá bola Initial Pointom pre tieto dve skupiny.

113 ťažkých štvormotorových bombardérov v dvoch vlnách zhodilo medzi 12:05 až 12:18 hod. na cieľ spolu 24 886 kusov deväť kilogramových trieštivých bômb črepinových. Tie rozryli trávnatú plochu letiska a zničili a poškodili aj nemecké lietadlá odstavené na okraji letiska. Útok viedla 449. bombardovacia skupina. Všetky jej perute dosiahli Initial Point presne zoradené a tak nad cieľ prleteli určených rozstupoch. Bombometčík vedúcej 718. perute, Anderson po pochybnostiach o funkcionalite svojho zameriavača odovvzdal rádiom velenie svojmu zástupcovi. Bombometčíci ostatných perutí Gormley (719.BS) , Conroy (716.BS) a Butler (717.BS) poslúchli a výsledky náletu boli výborné.

Bombardéry 450.BG sa dostavili nad cieľ ako druhé a taktiež dosiahli dobré výsledky. Vedúci stroj 722.BS s bombometčíkom Butnerom mal problémy s časovačom a odhadzoval bomby ručne, kvôli čomu sa intervaly medzi bombami predĺžili na štyri až päť sekúnd, takže časť bômb už dopadla mimo cieľovú oblasť. Druhá útočila 720.BS, ktorá svoj nálet musela vykonať z pravej strany kurzovej zámernej línie. Vedúci bombometčík 720.BS Myers však dokázal umiestniť bomby do oblasti cieľa. 721. a 723.BS mali taktiež problémy s navigáciou, v dôsledku ktorých 723.BS útočila ako tretia, hoci bola plánovaná posledná. Bombometčík Fategoni však zameral a naviedol stroje perute presne. 721.BS útočila ako posledná v čase, kedy už bol cieľ zahalený hustým dymom zo zasiahnutých palivových nádrží. Bombometčík Frank z toho dôvodu nemohol presne zamerať.

Posledné dve skupiny 455. a 456.BG útočiace na letisko z juhu pre hustý dym nedokázali taktiež presne zamieriť a ich bombardovanie nebolo príliš presné.

Bombardéry mali mať stíhaciu ochranu letkami 52.FG a černošskej 332.FG v počte 103 stíhačiek typu North American P-51 Mustang. Správy 449.BG však uvádza len 52.FG pod velením Capt. Fred F. Ohra. Predpokladá sa, že piloti 332.FG napadli pozemné ciele. Nálet prebehol bez problémov, lebo stíhači Luftwaffe sa neukázali. Protilietadlové delostrelectvo si svoju obeť vybral až na ceste späť, zasiahnutý paľbou zo zeme bol Mustang Lt. Paul G. Swansona od 52.FG nad Juhosláviou pri meste Trnova, ale pilot sa zachránil na padáku a za pomoci partizánov sa dostal späť na základňu do Talianska. Flak nad Juhosláviou zostrelil aj 1 bombardér B-24 42-94777 „Alice" od 747.BS, 456.BG. Pilot a navigátor sa zachránili, 7 členov posádky zahynuli.

Výsledky náletu
---------------

Výsledkom útoku na letisko Nový Dvor bolo 12 zničených a 29 poškodených lietadiel, medzi nimi 2 transportné lietadlá Junkers Ju 52, 2 bombardéry Heinkel He 111, 1 stíhačka Messerschmitt Bf 110, 3 bombardéry Ju 88, 1 Dornier Do 17/217 a 6 strmhlavých bombardérovJunkers Ju 87 Stuka. Zničený zásahmi bol aj veľký hangár na východe letiska. Asfaltová dráha bola ťažko poškodená, trávnatá letisková plocha bola množstvom črepinových bômb úplne zničená.

|  |  |  |
| --- | --- | --- |
| „ | Číslo 1515/44 geheim
Večerné hlásene Nemeckého generála v Bratislave z 20.9.1944: ...
2. situácia nepriateľa: ...
c) Od 12:30 – 13:14 hod. nálet asi 150 štvormotorových bombardovacích lietadiel na letisko Nový Dvor, letecká základňa pre letecké sily, podliehajúce nemeckému generálovi (III. škola leteckých pozorovateľov). Bojové postavenia, priestory pre letecké snímky, hangáre vyhoreli, resp. sú nepoužiteľné, tankovacie zariadenia a štartovacia plocha t. č. nepoužiteľné. Zo 46 lietadiel 12 úplne zničených, 29 poškodených, 5 akciieschopných. | "|

Američania na základe leteckých fotografií hlásili 60 lietadiel na letiskovej ploche v čase náletu. Jednotlivé bombardujúce skupiny si nárokovali nasledovné zásahy:
449.BG: 8 zničených liietadiel, 450.BG: 1 zničené lietadlo, 455.BG a 456.BG spolu: 17 zničených a 8 poškodených lietadiel.

Náletom utrpeli aj okolité obce. Najbližšia obec Kuchyňa mala 6 mŕtvych a 14 zranených.

|  |  |  |
| --- | --- | --- |
| „ | ... Na obecnom úrade bola provizórne zriadená ošetrovňa a lekárka, ktorá náhodou bola v obci a prežila nálet, poskytovala prvú pomoc ťažko raneným ktorých bolo 16. Medzitým priviezli 4 mŕtvych. Ťažko ranených odviezli vojenskými autami do nemocnice v Bratislave a v Skalici. Dvaja zranení zomreli počas prevozu do nemocnice. Spoločný pohreb obetí sa konal o 2 dni.

Nálet neprežili 47r. Ján Rechtorovič, 78r. Štefan Vanek, 71r. Štefan Bakaráč, 47r. Tomáš Langer, 56r. Eva Sláviková, 80r. Ján Chamraz. Zranení boli väčšinou starší ľudia, ktorí práve pracovali na poli, lebo sa práve zberali zemiaky, a to tí, čo nestačili utiecť, alebo sa nemali kam skryť. | "|
| – Kronika obce Kuchyňa |

Malacky zasiahlo desať bômb na ulici Dr. Bláhu a Štefánikovej ulici, zasiahnutá bola aj železničná stanica. Zničený bol majetok Vojenských lesov, škoda spôsobená požiarom bola odhadnutá na 1 500 000 Ks. Poškodené boli stodoly, tlaková vlna vybila okná a poškodila omietky, požiare zasiahli stohy slamy. Bombardovanie usmrtilo 2 osoby a 15 osôb z obcí Plavecký Štvrtok a Malacky bolo zranených.

Referencie
----------

1. 1 2  LACKO, Martin. *Slovenské národné povstanie 1944*. Bratislava : Slovart, 2008. ISBN 978-80-8085-575-8.
2. 1 2 3 4 5 6 7 8 9 10   *Kronika leteckej vojny nad Slovenskom, USAAF: 20.09.1944* [online]. airwarsk.blogspot.com, [cit. 2024-04-15]. Dostupné online.
3. 1 2 3  PREČAN, Vilém. *Slovenské Národné Povstanie, Nemci a Slovensko 1944, Dokumenty*. Bratislava : Epocha, 1971. 704 s.
4. 1 2   *Kronika leteckej vojny nad Slovenskom, Luftwaffe: 20.09.1944* [online]. airwarsk.blogspot.com, [cit. 2024-04-15]. Dostupné online.
5. ↑  ŠRÁMEK, Pavel. *Československá armáda, Vaše dotazy* [online]. www.vojenstvi.cz, [cit. 2024-04-15]. Dostupné online.
6. ↑  KAŠŠÁK, Peter; KRŠÁK, Pavol; TUPÝ, Ľuboš. *Bomby nad Bratislavou*. Praha : Ottovo nakladatelství, s.r.o. 2016. 192 s. ISBN 978-80-7451-397-8.
7. ↑  
 *Bombardovanie obce, história obce Kuchyňa* [online]. Obec Kuchyňa, [cit. 2024-04-15]. Dostupné online.

|  |  |
| --- | --- |
| Portal | Historický portálLetecký portál |